Der var gang i svingdøren hos AaB, inden transfermarkedet smækkede i natten til torsdag. De bolsjestribedes cheftræner Lars Friis råder nu over endnu en gammel kending fra trænerens tid i Viborg FF. Det står klart, efter AaB i går aftes meldte ud, at de har hentet Younes Bakiz. Den 23-åige midtbanemand, der dækker de fleste offensive positioner på banen, har underskrevet en aftale indtil 30. juni 2026. Video: Se det første interview med AaB's nyindkøb Younes Bakiz. Younes Bakiz fik sit gennembrud som seniorspiller i FC Roskilde, og den positive udvikling er herefter fortsat i Viborg, hvor han i sidste sæson var en af holdets bærende kræfter. Derfor glæder AaB’s sportschef Inge André Olsen sig over, at det er lykkes at købe midtbanespilleren. - Vi har i et stykke tid haft udset os Younes Bakiz som en mulig forstærkning af vores trup, og vi er glade for, at tingene har kunnet lykkes her i slutningen af transfervinduet. - Younes er en teknisk dygtig og fremadrettet spiller, der ligeledes bidrager med hårdt arbejde, når vi ikke er i boldbesiddelse, og så er han som person meget målrettet i sin tilgang, siger sportschefen. Younes Bakiz nåede dog ikke at iklæde sig den grønne Viborg FF-trøje i nogle af holdets syv første Superligakampe i denne sæson. Han har første træning på AaB's træningsanlæg på Hornevej i løbet af torsdag. Foruden Younes Bakiz har AaB forud for denne sæson også været på rov i Viborg, da de hentede hollandske Lars Kramer. Hagelskjær ryger den anden vej Mens Bakiz kommer ind, ryger Hagelskjær ud. I hvert fald for en stund. Den venstrebenede forsvarsspiller, som står noteret for to Superligakampe for AaB i denne sæson, skifter til Sarpsborg 08 FF på en lejeaftale. Det norske mandskab råder over Hagelskjær resten af 2022. - Anders havde en god første sæson hos os, mens han indtil videre ikke har fået så meget spilletid i denne sæson, siger Inge André Olsen og fortsætter: - Derfor har vi efterkommet Anders’ ønske om at blive udlejet, og så vurderer vi tingene igen om nogle måneder. 25-årige Anders Hagelskjær supplerer: - I første omgang er der jo ikke tale om et farvel, men et på gensyn, og jeg ser frem til at komme til et sted, hvor jeg kan fortsætte min udvikling og forhåbentlig gøre en forskel. Anders Hagelskjær kan debut for Sarpsborg 08 FF på søndag, når holdet spiller hjemmekamp mod Hamarkameratene. På transfermarkedets sidste dag måtte AaB også sige farvel til Kasper Kusk, som skifter til Silkeborg IF.

Referat:
AaB's sportchef Inge André Olsen fik indgået flere handler kort før deadline.